Teade teatavate terasetoodete impordi suhtes kohaldatavate kaitsemeetmete läbivaatamise algatamise kohta

(2019/C 169/08)

31. jaanuaril 2019 kehtestas Euroopa Komisjon (edaspidi „komisjon“) lõplikud kaitsemeetmed teatavatele terasetoodetele ning teatas oma kavatsusest algatada ex officio esimene läbivaatamise menetlus hiljemalt 1. juulil 2019 (1).

1. Kehtivad meetmed

Praegu kehtivad meetmed seisnevad tariifikvoodis, mis avati 26 terasetoote kategooria liitu importimise jaoks. Need kehtivad kuni 30. juunini 2021.

Neist iga tootekategooria, välja arvatud tootekategooria 1 (legeerimata terasest ja muust legeerterasest kuumvaltsitud lehed ja ribad) puhul eraldatakse osa igast tariifikvoodist konkreetsetele riikidele (riigipõhised kvoodid) ning see on vabalt kättesaadav kõigi kolme aastase perioodi lõpuni, mil meetmed kehtivad. Tootekategooria 1 ja iga tariifikvoodi järelejäänud osa (nii-öelda jääkkvoodi) puhul jaotatakse asjaomane aastakvoot kvartalitele ja eraldatakse iga kvartali jooksul põhimõttel, et taotlused rahuldatakse esitamise järjekorras. Iga kvartali lõpus kantakse jääkkvoodi kasutamata jääk automaatselt järgmisse kvartalisse. Aastase perioodi viimase kvartali lõpus kasutamata jääki ei kanta üle järgmisse perioodi. Kui asjaomane riigipõhine kvoot teatava tootekategooria puhul ammendatakse, võib sellest riigist importida sama tootekategooria jääkkvoodi järelejäänud osa alusel, aga üksnes iga meetmete kohaldamise aastase perioodi viimases kvartalis.

Kui asjaomane tariifikvoot ammendatakse või meetmete kohaldamisalasse kuuluvate tootekategooriate impordi puhul ei saa asjaomast tariifikvooti kasutada, võetakse täiendavat tollimaksu 25 % imporditava toote netohinnast liidu piiril enne tollimaksu sissenõudmist.

2. Vaatlusalune toode

Vaatlusalune toode hõlmab teatavaid terasetooteid, mis on loetletud käesoleva teate I lisas.

3. Läbivaatamise põhjused ja ulatus

Komisjoni rakendusmääruse (millega kehtestatakse lõplikud kaitsemeetmed) põhjenduses 161 on sätestatud, et komisjonil võib tulenevalt liidu huvist tekkida vajadus kohandada eraldatud tariifikvoodi mahtu, kui asjaolud meetmete kehtivusperioodil muutuvad.

Leiti, et need muutunud asjaolud võiks realiseeruda näiteks siis, kui liidu üldise nõudluse kasv või kahanemine mõnes tootekategoorias nõuaks tariifikvoodi mahu ümberhindamist, dumpinguvastaste või subsiidiumivastaste meetmete kehtestamist, mis võivad tulevast impordi kujunemist oluliselt mõjutada, või kui toimub mis tahes muutusi seoses USA paragrahviga 232, mis võib mõjutada otseselt käesoleva uurimise järeldusi, nimelt kaubavahetuse ümbersuunamise osas.

Komisjonil on ka võimalik läbi vaadata, kas meetmete rakendamisel võib olla negatiivne mõju eeliskaubanduspartneritega taotletavate integratsiooni eesmärkide saavutamisele, näiteks nende stabiilsuse või majandusarengu oluline ohustamine. Lisaks võttis komisjon kohustuse vaadata läbi vajadus ajakohastada lõplike meetmete kohaldamisalast välja jäetud arenguriikide loetelu, tuginedes nende kõige hiljutisemale imporditasemele.

Sellele tuginedes ning võttes arvesse kaitsemeetmete kohaldamisalasse kuuluvate terasetoodete impordi muutusi ja nende vastavat kvoodi kasutamist alates meetmete kehtestamisest, kavatseb komisjon uurida eelkõige järgmisi teemasid, et analüüsida, kas esineb muutunud asjaolusid, mis põhjendavad kehtiva eraldatud tariifikvoodi mahu kohandamist.

A. Tariifikvoodi maht ja eraldamine mitme konkreetse tootekategooria puhul Komisjon jälgib tariifikvoodi kasutamist iga päev. Kuni 4. aprillini 2019 toimunud kasutuse põhjal on komisjon täheldanud, et mõned teatavate tootekategooriate riigipõhised tariifikvoodid, samuti vastavad viimase kvartali jääkkvoodid on ammendunud tavatult kiires tempos (enne kahe kuu möödumist viiekuulisest perioodist) võrreldes tavapärasel tasemel impordiga. Türgi on oma riigipõhised tariifikvoodid ammendanud kategooriate 5, 13, 16, 17 ja 25 puhul. Venemaa on oma kvoodid ammendanud kategooriate 13 ja 16 ning Hiina kategooriate 4B ja 15 puhul. Jääkkvootide puhul olid mõned tariifikvoodid ammendunud või peaaegu ammendunud (2) juba veidi pärast jääkkvoodi avamist 1. aprillil 2019. Komisjon uurib seega põhjusi, mis selgitavad neid muutusi, ning teeb kindlaks, kas need tulenevad muutunud asjaoludest, näiteks olulisel määral suurenenud ELi nõudlus nende toodete järele või muu oluline põhjus, mis tõendab, et kehtiv kvoodi maht on ebapiisav, või laovarude suurendamisest või kaubavahetuse ümbersuunamisest, mis tuleneb välisriigis võetud piiravatest meetmetest.

B. Traditsiooniliste kaubavoogude väljatõrjumine Teatavate tootekategooriate puhul on jääkkvoot kiiresti ammendunud tingituna impordist ühest või mitmest riigist, mille puhul kasutatakse mõnikord riigipõhist tariifikvooti, tõrjudes välja muudest kohtadest tulenevad tavapärased impordivood, piirates seega klientide valikut. See on olnud nii näiteks tootekategooriate 4B, 13 ja 16 puhul. Komisjon uurib seega, kas see asjaolu on avaldanud negatiivset mõju liidu huvile, eelkõige seoses vajadusega säilitada traditsioonilised kaubavood, ning, kui see on asjakohane, siis teha otsus võimalike parandusmeetmete kohta selle olukorra lahendamiseks.

C. Võimalik negatiivne mõju eeliskaubanduspartneritega taotletavate integratsioonieesmärkide saavutamisele Komisjon uurib, kas kehtivate terase kaitsemeetmete toimimine on oluliselt ohustanud teatavate eeliskaubanduspartnerite stabiilsust või majandusarengut määral, mis avaldab negatiivset mõju nende ELiga sõlmitud lepingute kohastele integratsioonieesmärkidele.

D. Selliste WTO liikmeks olevate arenguriikide loetelu ajakohastamine, mis on nende kõige hiljutisema imporditaseme alusel meetmete kohaldamisalast välja jäetud Määruse (EL) 2015/478 (3) alusel ei tohiks kaitsemeetmeid kohaldada WTO liikmeks olevast arenguriigist tuleneva impordi suhtes, juhul kui selle riigi osa meetmete kohaldamisalasse kuuluva toote koguimpordis ei ületa 3 %. Komisjoni rakendusmääruse (millega kehtestatakse lõplikud kaitsemeetmed) põhjenduses 192 on sätestatud, et komisjon hindab olukorda regulaarselt ja vähemalt iga kaitsemeetmete kohaldamise aasta lõpul. Seega kavatseb komisjon ajakohastada nende arenguriikide loetelu, mis on WTO liikmed ja tuleks meetmete kohaldamisalast välja jätta.

E. Muud asjaolude muutused, mis võivad nõuda eraldatud tariifikvoodi mahu kohandamist Isikuid kutsutakse üles tõstatama ka muid teemasid – muude tootekategooriate puhul kui eespool nimetatud ning määral, mil need puudutavad asjaolude püsivaid muutusi võrreldes olukorraga, mis valitses esialgse uurimise ajal –, mille mõju võib olla vaja läbi vaadata ning mis võivad põhjendada eraldatud tariifikvoodi mahu kohandamist konkreetsetes tootekategooriates. Isikutel, kes soovivad tõstatada lisateemasid, palutakse esitada piisavad tõendid oma väidete toetuseks.

4. Menetlus

Olles kindlaks teinud, et on piisavalt tõendeid kehtivate terase kaitsemeetmete teatavate aspektide läbivaatamiseks, algatab komisjon kehtivate meetmete läbivaatamise, mis piirdub eespool märgitud teemadega.

4.1. Kirjalikud esildised

Selleks et saada kogu asjakohane teave, mida peetakse uurimise jaoks vajalikuks, kutsutakse huvitatud isikuid üles tegema teatavaks oma seisukohad, esitama teavet ja edastama komisjonile kinnitavad tõendid. Teave ja kinnitavad tõendid peavad jõudma komisjoni 15 päeva jooksul pärast käesoleva teate avaldamist Euroopa Liidu Teatajas. Isikud, kes teevad esildise, peavad oma kirjavahetuses selgelt märkima, millis(t)e ülalnimetatud läbivaatamise teema(de)ga on nende esildis seotud.

4.2. Võimalus esitada märkusi teiste isikute esildiste kohta

Huvitatud isikutele kaitseõiguse tagamiseks tuleks neile anda võimalus esitada märkusi teiste huvitatud isikute esitatud teabe kohta. Huvitatud isikud võivad käsitleda üksnes neid küsimusi, mis sisalduvad teiste huvitatud isikute esildistes, mitte aga tõstatada uusi probleeme.

Märkused peavad jõudma komisjoni seitsme päeva jooksul alates sellest, kui punktis 4.1 märgitud esildised tehakse huvitatud isikutele tutvumiseks kättesaadavaks.

Huvitatud isikutele tutvumiseks ettenähtud toimik on kättesaadav veebisaidil Tron.tdi järgmisel aadressil: https://tron.trade.ec.europa.eu/tron/TDI. Juurdepääsu saamiseks järgige sellel lehel esitatud juhiseid.

Need tähtajad ei piira komisjoni õigust küsida huvitatud isikutelt lisateavet nõuetekohaselt põhjendatud juhul.

Arvestades vajadust viia läbivaatamine lõpule lühikese aja jooksul – vt punkt 6 – ning asjaolu, et huvitatud isikutele antakse võimalus esitada teiste isikute esildiste kohta märkusi, mis tagab piisavad võimalused nende huvide kaitseks, ei korralda komisjon selle uurimise eesmärgil ärakuulamisi.

4.3. Teabe esitamine ja käesolevas teates kindlaks määratud tähtaegade pikendamine

Üldjuhul võivad huvitatud isikud esitada teavet üksnes käesolevas teates täpsustatud tähtaegade jooksul. Käesolevas teates esitatud tähtaegade pikendamist võib taotleda üksnes erandlike asjaolude korral ja seda võimaldatakse ainult nõuetekohaselt põhjendatud juhul. Nõuetekohaselt põhjendatud erandjuhul võib esildise esitamise tähtaega tavaliselt pikendada kuni kolm lisapäeva.

4.4. Kirjalike esildiste, täidetud küsimustike ja kirjade saatmise juhised

Komisjonile kaubanduskaitset käsitlevateks menetlusteks esitatava teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt konkreetse loa, mis sõnaselgelt võimaldab komisjonil a) kasutada kõnealust teavet ja andmeid käesolevas kaubanduskaitsemenetluses ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kõik huvitatud isikute kirjalikud esildised, mida huvitatud isikud paluvad käsitleda konfidentsiaalsena, peavad olema varustatud märkega „Limited“ (4). Uurimise käigus teavet esitavatel huvitatud isikutel palutakse põhjendada oma teabe konfidentsiaalsena käsitlemise taotlust.

Isikud, kes esitavad teavet märkega „Limited“, peavad vastavalt määruse (EL) 2015/478 (5) artiklile 8 ja määruse (EL) 2015/755 (6) artiklile 5 esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada, ning need peavad jõudma komisjoni samal ajal kui versioon märkega „Limited“.

Kui konfidentsiaalset teavet esitav isik ei anna teabe konfidentsiaalsena käsitamise taotlusele sobilikku põhjendust ega esita nõutavas vormis ja nõutava kvaliteediga mittekonfidentsiaalset kokkuvõtet, võib komisjon sellise teabe jätta arvesse võtmata, kui asjakohastest allikatest ei ole teabe õigsust võimalik rahuldavalt kontrollida.

Huvitatud isikutel palutakse esitada kõik esildised ja taotlused veebisaidi Tron.tdi (https://tron.trade.ec.europa.eu/tron/TDI) kaudu, lisades skaneeritud volikirjad. Veebisaiti Tron.tdi või e-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega, mis on esitatud dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“ ja avaldatud kaubanduse peadirektoraadi veebisaidil http://trade.ec.europa.eu/doclib/docs/2011/june/tradoc_148003.pdf.

Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult Tron.tdi või e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavad nõuded ja lisateabe komisjoniga suhtlemise kohta, sealhulgas teabe Tron.tdi kaudu esitatud esildiste suhtes kehtivate põhimõtete kohta eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate H, unit H5 Office: CHAR 03/66 1049 Bruxelles/Brussel BELGIQUE/BELGIË Tron.tdi: https://webgate.ec.europa.eu/tron/tdi E-posti aadress: TRADE-SAFE009-REVIEW@ec.europa.eu

5. Läbivaatamise ajakava

Võimaliku ebaselguse ja praegu kehtiva terase kaitsesüsteemi põhjendamatute häirete ärahoidmiseks toimub käesolev läbivaatamine lühima aja jooksul ning võimaluse korral enne 30. septembrit 2019.

6. Koostöösoovimatus

Kui huvitatud isik ei esita vajalikku teavet ettenähtud tähtaja jooksul või takistab märkimisväärselt uurimist, võib vastavalt määruse (EL) 2015/478 artiklile 5 ja määruse (EL) 2015/755 artiklile 3 teha järeldused olemasolevate faktide põhjal. Kui selgub, et huvitatud isik on esitanud väära või eksitavat teavet, võib sellise teabe jätta arvesse võtmata ning toetuda kättesaadavatele faktidele.

7. Ärakuulamise eest vastutav ametnik

Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigust.

Huvitatud isikud võivad taotleda ärakuulamise eest vastutava ametniku sekkumist. Põhimõtteliselt piirduvad need sekkumised teemadega, mis on käimasoleva läbivaatamismenetluse ajal tekkinud.

Taotlus ärakuulamise eest vastutava ametniku sekkumiseks tuleks esitada kirjalikult ning taotlust tuleks põhjendada. Põhimõtteliselt kohaldatakse käesoleva teate punktides 5.1–5.3 esitatud tähtaegu, mis on ette nähtud komisjonile esildiste esitamiseks, mutatis mutandis ka ärakuulamise eest vastutava ametniku sekkumise taotlemiseks. Kui sellised taotlused esitatakse pärast asjakohaseid tähtaegu, võib ärakuulamise eest vastutav ametnik analüüsida ka tähtajast hiljem esitatud taotluse põhjendusi, võttes nõuetekohaselt arvesse uurimise hea haldamise ja õigeaegse lõpuleviimise eesmärki.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil http://ec.europa.eu/trade/trade-policy-and-you/contacts/hearing-officer/.

8. Isikuandmete töötlemine

Kõiki uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (7).

Andmekaitset käsitlev teade, milles teavitatakse kõiki isikuid isikuandmete töötlemisest komisjoni kaubanduskaitsetegevuse raames, on kättesaadav kaubanduse peadirektoraadi veebisaidil http://trade.ec.europa.eu/doclib/html/157639.htm

(1) Komisjoni 31. jaanuari 2019. aasta rakendusmäärus (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 31, 1.2.2019, lk 27).

(2) Erinevalt kategooriatest 4B ja 16, mis olid alates 2019. aasta veebruarist märtsini täielikult ammendatud, esines sel ajavahemikul endiselt suur kasutamata jääkkvoodi maht kategooria 13 puhul. Seega ei kajastanud kvoodi kasutamine 2019. aasta aprilli alguses täielikult tegelikku kättesaadavat tariifikvooti. Nagu märgitud määruse (EL) 2019/159 artikli 1 lõikes 4, kantakse ühes kvartalis kasutamata jäänud mahud tegelikult üle järgmisse kvartalisse 20 tööpäeva pikkuse viivitusega (2019. aasta mai alguses). See tähendab, et 2019. aasta mai alguses on selle tootekategooria jaoks tariifikvoot taas kättesaadav.

(3) ELT L 83, 27.3.2015, lk 16.

(4) Dokument märkega „Limited“ on konfidentsiaalne dokument vastavalt määruse (EL) 2015/478 artiklile 8, määruse (EL) 2015/755 artiklile 5 ja WTO kaitsemeetmete lepingu artikli 3 lõikele 2. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(5) ELT L 83, 27.3.2015, lk 16.

(6) ELT L 123, 19.5.2015, lk 33.

(7) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).